title: "Denghoog"
text: "Di Denghoog, wat nuur\u0111ern di Serk fan Woningstair \u00fcp S\u00f6l liit, es en \u00a0Gurtstiingreev, wat \u00f6n di \u00a0Jungstiintir becht uuren es. Des Tir es uk di Denghoog-Stufe neemt uuren. Di Denghoog es sa ombi 5000 Jaar ual. D\u00fc kenst \u00f6n des Megalithstiin-\u00d6nlaag \u00a0iingung, wat \u00f6ner en 3,20 Meeter hoogi \u00d6\u00f6rtstak liit.\nDi Hoog es 1868 fan di Geoloog Ferdinand Wibel (beren 1840, st\u00fcrewen 1902) \u00fct Hamborig \u00f6nersaacht uuren. Sent 1930 ken di Baarigasten dit beest pleeget Gunggreev \u00f6n Sleeswig-Holstiin bisjuk.\n\n Di Kaamer heer di Fuarem fan en Ai en mat 5 Meter fan Uasten hent\u00f6 Weesten en sa ombi 3 Meeter fan Nuur\u0111en hent\u00f6 S\u00fc\u0111ern. Di H\u00f6\u00f6gdi es 1,90 Meeter \u00fcp di Weester- en 1,50 Meeter \u00f6n di Uastersir. Di Kaamer es fan Dikstiiner \u00fct di Istir. Des sen bit hent\u00f6 18.000 Kilogram swaar. 12 Dikstiiner stuun \u00f6n en Krans, wat 3 jit gurter Stiiner drai, en dit es di Aurskot. \nDi Gung es becht fan 12 Stiiner en jit 2, wat di D\u00fc\u00fcr fuarstel skel. Di H\u00f6\u00f6ler twesken di Dikstiiner sen me Ruars\u00f6nstiiner techt maaket uuren. \u00d6n jer Tiren skul em d\u00f6\u00f6r en 6 Meeter l\u00fcng Gung, wat 1 m hoog en breer wiar en wat me litj Stiiner plaasterit uuren wiar, \u00f6n di Kaamer iingung. Deling kum di Liren fan boowen iin. \nDes Gung weeget hen t\u00f6 S\u00fc\u0111ern, sa dat di Sen \u00f6n di 21.Detsember \u00fcp di Spailstiin \u00f6n di Greev skinjt. \n\u00d6n di uastermuar Hualev fan di Kaamer sen 2 Reegen Stiiner hoogkant stelt uuren en diili di R\u00fcm. Jir heer di Geoloog Ferdinand Wibel en J\u00f6lstair f\u00fcnen, wat \u00fcp en akuraat becht Br\u00f6ch \u00f6ntjent uuren wiis maast.\n\n Wat heer hi diar f\u00fcnen? Hi fuan iin \u00f6n di Greev Aurbliifsel fan en \u00fcnforbronen Lik, en Ter fan en Nuat, 6 R\u00f6fstiinperlken, en Muk, Toonfaten en \u2013potsjaart, Eeksen, forskelig Baitels en Flentstiinklingen. Di originaal Diilen kenst D\u00fc \u00f6n Schloss Gottorf \u00f6n Schleswig finj en \u00f6nluki. Kopiien sen iin \u00f6n dit S\u00f6lring Museeum \u00f6n Kairem \u00fctstelt uuren.\n\nDi Naam \u201eDenghoog\u201c es S\u00f6l'ring en jit sa fuul \u00fcs Thinghoog (Deng: Thing). Man Spreckelsen meent, Denghoog kumt fan \u201ed\u2019eng\u201c of \u201ed\u2019inge\u201c. Dit Uurt \u201eEng\u201c es deensk en jit Ingi, \u00fcp D\u00fctsk \u201eWiese\u201c. \n\u00d6n jer Tiren wiar trinjom di Denghoog bluat Eeker en di Kiar. Deling es diar al di T\u0113rp. \nHat es m\u00f6\u00f6gelk, dat des Stair uk fan \u00fc\u00fcs Fuarfaaren \u00fcs Plaats br\u00fckt uuren es, om Rocht t\u00f6 spreeken.\n\n(En Tekst fan Birgit Hussel, S\u00f6lring Foriining)\n\nS\u00f6l'\nFriisk_histoori"